text: জল সঙ্কটের বার্তা শারদোৎসবের মন্ডপে - Ganashakti Bengali
  জল সঙ্কটের বার্তা শারদোৎসবের মন্ডপে
  Oct 05, 2019 22:34 [IST]
  Last Update: Oct 05, 2019 22:34 [IST]
  জলের ভয়াবহ সঙ্কটে পড়তে চলেছে দেশ, পৃথিবী। বিজ্ঞানী, পরিবেশবিদরা আসন্ন সেই বিপদের বার্তা আগেই জানিয়েছেন। মানুষের মধ্যে সচেতনতা সৃষ্টি করতে বিভিন্ন পরিবেশপ্রেমী সংগঠন কর্মসূচি নিয়েছে। এবার শারদোৎসবের মন্ডপেও ফুটে উঠেছে জল-সঙ্কটের বার্তা।
  জল সঙ্কটের বার্তা নিয়েই মণ্ডপ তৈরি করেছেন নরেন্দ্রপুর ইলাচি রামচন্দ্রপুর মিলন সংঘ। এবার এই প্রতিষ্ঠানের উদ্যোগে শারদ উৎসবের ৭৩তম বর্ষ। গভীর জল সঙ্কটের দুশ্চিন্তায় গোটা দেশের মানুষ। ইতিমধ্যে তামিলনাড়ু, মহারাষ্ট, রাজস্থান, গুজরাটসহ ভিভিন্ন রাজ্যে জলসঙ্কটে নাজেহাল অসংখ্য মানুষ। সরকারি জলের ট্যাঙ্ক থেকে একটু জলের আশায় দীর্ঘক্ষণ লাইনে দাঁড়িয়ে থাকেন মানুষ। ভবিষ্যতে দেশের জলসঙ্কট নিয়ে উদ্বেগ প্রকাশ করেছেন বিজ্ঞানী এবং পরিবেশবিদরা। জল সংরক্ষণের পদ্ধতি সম্পর্কে একে অপরকে সচেতন করতে এবার শারদ উৎসবে প্রতিমুহূর্তে জল সঙ্কট নিয়ে প্রচার করে চলেছেন সংগঠনের সংগঠকরা।